O decizie cu impact asupra războiului din Ucraina este amânată de autoritățile de la București până după alegerile din 9 iunie.
"Ședința Consiliului Suprem de Apărare a Țării, CSAT, în care se va decide dacă România cedează Ucrainei un sistem defensiv Patriot va avea loc după alegerile din 9 iunie, spun surse politice Antena 3 CNN.
Motivul este că acest subiect nu ar trebui să fie politizat și folosit drept temă de campanie. Prin urmare, vom afla peste ceva mai mult de trei săptămâni dacă țara noastră își asumă riscul de a se dispensa de acest sistem Patriot, singurul operațional la această dată, din cele patru care au ajuns în România.
Ministrul Apărării, prudent în legătură cu posibilitatea ca România să cedeze Ucrainei un sistem Patriot
Reamintim că președintele României, Klaus Iohannis, a avut o discuție în SUA cu omologul american Joe Biden chiar pe tema cedării unui sistem Patriot de către țara noastră Ucrainei.
La momentul respectiv, Iohannis a subliniat că trebuie să ducă această discuție în CSAT. O altă reacție, mai recentă, a venit din partea ministrului Apărării, Angel Tîlvăr.
El s-a arătat prudent și a a arătat că România are nevoie de sistemul Patriot în contextul în care avem o situație de conflict armat în apropierea frontierelor.
Ciolacu: Rusia nu va ataca România pentru că nu vrea și nu-și permite
Premierul Marcel Ciolacu a spus, la rândul său, că Rusia a formulat deja amenințări la adresa țării noastre, în contextul discuțiilor privind livrarea unui sistem Patriot în Ucraina.
"Haideți să fim corecți: noi avem de-a face cu un agresor și cu un dictator și am văzut reacția Moscovei, care a transmis voalat o amenințare către România. Cu alte cuvinte, o eventuală decizie a României deranjează foarte mult Moscova.
Rusia nu va ataca România. Rusia nu-și permite să atace România și nici nu vrea să atace România", a spus Marcel Ciolacu.